HANA เด้ง 2% โบรกแนะ “ถือ” อัพกำไรปีนี้โต 2.37 พันลบ. หลังมองคำสั่งซื้อพุ่งต่อเนื่อง
HANA เด้งกลับ 2% ฟินันเซียแนะ “ถือ” เป้า 80 บาท ปรับประมาณการกำไรปีนี้โต 2.37 พันล้านบาท หลังมองคำสั่งซื้อพุ่งต่อเนื่องไปจนถึงกลางปี 2565
27 ส.ค. 2564

ผู้สื่อข่าวรายงานว่า ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA ปิดภาคเช้าที่ระดับ 74.50 บาท บวก 1.50 บาท หรือ 2.05% สูงสุดที่ระดับ 74.75 บาท ต่ำสุดที่ระดับ 73.00 บาท ด้วยมูลค่าการซื้อขาย 662.10 ล้านบาท

ด้านบล.ฟินันเซีย ไซรัส ระบุในบทวิเคราะห์ คงคำแนะนำ “ถือ” ราคาเป้าหมาย 80 บาท แต่ปรับเพิ่มกำไรปกติปี 2564 ขึ้น 3.8% เป็น 2.37 พันล้านบาท (+30.4% จากปีก่อน) และด้วยแนวโน้มคำสั่งซื้อที่ยังดีต่อเนื่องไปอย่างน้อย กลางปี 2565 รวมถึงจะรับรู้กำลังการผลิตใหม่มากขึ้น จึงปรับเพิ่มรายได้สกุล USD ปี 2565-66 ขึ้น 8%-10% และปรับสมมติฐานค่าเงินบาทเป็น 32.5 บาท จากเดิม 30.5 บาท/USD และปรับเพิ่มค่าใช้จ่ายขึ้นเพื่อให้สอดคล้องกับรายได้ที่เพิ่ม
รวมถึงค่าใช้จ่ายจากการลงทุนในสินค้าใหม่ (R&amp;D) ที่เริ่มรับรู้เข้ามาตั้งแต่ครึ่งแรกของปี 2564 นำไปสู่การปรับเพิ่มกำไรปกติปี 2565-66 ขึ้น 5%-8% เป็น 2.56 พันล้านบาท (+7.9% จากปีก่อน) และ 2.79 พันล้านบาท (+9.1% จากปีก่อน) ตามลำดับ และ Re-Rate PE ขึ้นเป็น 25 เท่า จากเดิม 22 เท่า ให้ใกล้เคียงค่าเฉลี่ยของกลุ่ม แต่ยังต่ำกว่า KCE และ DELTA เนื่องจาก สินค้า HANA มี Value Added ต่ำกว่า ทำให้มีอัตรากำไรที่ต่ำกว่า